Den kommende undersøgelse af Danmarks krigsindsats i Kosovo, Irak og Afghanistan er i strid med helt fundamentale videnskabelige principper.

Sådan lyder det nu fra seks historieprofessorer, der i et brev, som Politiken har set, opfordrer landets universiteter til at opgive samarbejdet med regeringen om opgaven.

Forskerne, der blandt andre tæller Kurt Jacobsen fra CBS – Handelshøjskolen, Bent Jensen fra Syddansk Universitet og Claus Bryld fra Roskilde Universitet kritiserer eksempelvis i brevet, at ministerier og efterretningstjenester ifølge den politiske aftale kan afvise at udlevere dokumenter til forskerne. Af aftalen fremgår det, at myndighederne kun »som udgangspunkt« er forpligtet til at udlevere materiale, og at samme myndigheder »fra sag til sag« kan afvise udlevering af »særligt sensitivt materiale«.